題廣福寺軒
作者：陳睍
朝代：宋

paragraphs: 小軒架寒溜，激激鳴水蒼。
老僧不靳惜，借與一榻凉。
枕流暫憩息，清飈襲衣裳。
蟬聲亦多思，牽引晝夢長。
俗慮頓消處，栩栩無何鄉。
翻嫌市廛中，吏隠殊相妨。
未賦淵明歸，祗益袁君狂。
平生不勇决，戀戀粟一囊。
何如水西頭，飛雲共徜徉。
日尋方外遊，煮茗燒妙香。
此致渺未遂，嘯歌空自傷。
坐待山月明，拏舟泛滄浪。